Griseproducent og planteavler Lars Olsen er en af de nordjyske landmænd, som sår blomsterstriber på sine marker. Det betyder, at han kan køre en mindre mængde gylle ud på markerne og samtidig gavne bier og insekter.

En klassisk win-win-situation. Det er vist, hvad man kan betegne det initiativ, som landmand Lars Olsen er en del af, som. Landmanden fra Halkær ved Nibe er økologisk planteavler og må derfor ikke køre store mængder gylle fra sine konventionelle grise ud på markerne. Han må heller ikke bruge kunstgødning, men nu har han fundet en måde at tilføre kvælstof til markerne på. Lars Olsen er en af de 73 landmænd fra landboorganisationen Agri Nord, der har sået blomster- og vildtstriber på sine marker. Og ud over at give næste års afgrøder på markerne en større mængde gødning at vokse af, så gavner blomsterstriberne også biodiversiteten. - Jeg synes, det er ærgerligt, at landmændene får skudt i skoene, at de ikke vil natur og biodiversitet, og at de ødelægger naturen frem for at fremme den. Her har vi et synligt bevis på, at det sagtens kan gå hånd i hånd, siger Lars Olsen. Flere landmænd sår blomster I blomsterstriberne er der for eksempel kornblomster, valmuer, okseøje og kløverblomster. Og særligt kløverblomsterne er vigtige for at tilføre kvælstof til jorden. Ved at så kløver, slå det af og lade det ligge, ophobes der næring til næste år, hvor der skal dyrkes afgrøder på markerne. - Der er masser af biodiversitet, og det er en kæmpe fornøjelse, for det er jo det, vi alle gerne vil have, siger landmanden. Lars Olsen driver i alt 150 hektar med hestebønner, lupiner, græsfrø, korn og græs til afgræsning. Ud af de 150 hektar er 21 hektar udlagt med kløver. Antallet af landmænd, der gør ligesom Lars Olsen, har været stigende i de seneste år. I 2013 var Agri Nord med i otte naturprojekter, mens antallet af naturprojekter blandt foreningens medlemmer sidste år var øget til 78. Her er én af Lars Olsens storblomstrende kløvermarker: